Għaddew kważi 40 sena minn meta ħareg l-ewwel film ta’ Star Wars. Wieħed mill-karattri ta’ din is-serje huwa r-robot R2-D2 – ir-robot li rajnih fis-sitt films oriġinali tas-sensila epika “Star Wars”. R2-D2, li jfisser ‘Second Generation Robotic Droid Series-2’, iddebutta fl-1977 bil-persuna li bena dan ir-robot ftit inqas minn 40 sena u li sal-lum għadu popolari huwa il-Professur Tony Dyson. Ilu għal dawn l-aħħar 24 sena jgħix f’Għawdex. tvm.com.mt iltaqa’ mal-Professur Dyson u tkellimna miegħu dwar kif daħal fid-dinja tar-robots. Il-Professur Dyson kien il-mistieden speċjali tal-Malta Robotics Olympiad 2014 li saru fil-Kumpless Sportiv tal-Kottonera. Jgħid li hemm nuqqas ta’ informazzjoni dwar kif jaħdmu r-robots u għalhekk huwa importanti li jsiru kompetizzjonijiet bħal dawn. Il-Malta Robotics Olympiad 2014 kien organizzat mill-Kunsill Malti għax-Xjenza u t-Teknoloġija flimkien mad-Dipartiment tal-e-learning. Attività li laqqgħet studenti mir-raba’ sena tal-primarja sal-ħames sena tas-sekondarja li fiha żviluppaw il-kreattività tagħhom fix-xjenza u t-teknoloġija.